ചിറ്റൂർ തത്തമംഗലം നഗരസഭ

കേരളത്തിൽ പാലക്കാട് ജില്ലയിലെ ഒരു നഗരസഭയാണ് ചിറ്റൂർ-തത്തമംഗലം. പാലക്കാട് നഗരത്തിൽ നിന്ന്  15 കിലോമീറ്റർ തെക്കുകിഴക്കു മാറി പാലക്കാട് ചുരത്തിന് മധ്യഭാഗത്തായാണ് ഈ നഗരസഭ സ്ഥിതി ചെയ്യുന്നത്. 29 വാർഡുകളുള്ള ചിറ്റൂർ തത്തമംഗലം മുൻസിപ്പാലിറ്റിയുടെ വിസ്തീർണ്ണം 14.71 ചതുരശ്രകിലോമീറ്ററാണ്.

സ്ഥിതിവിവരക്കണക്കുകൾ
2011 -ലെ കണക്കുകൾ പ്രകാരം 32,298 ആണ് ചിറ്റൂർ തത്തമംഗലം നഗരസഭയിലെ ജനസംഖ്യ. ഇതിൽ 15,665 പുരുഷന്മാരും, 16,633 സ്ത്രീകളും ഉൾപ്പെടുന്നു. ചിറ്റൂർ തത്തമംഗലം നഗരസഭയിലെ ജനസാന്ദ്രത 2197 -ഉം, സ്ത്രീ പുരുഷ അനുപാതം 1055 -ഉം ആണ്.

ചരിത്രം
സ്ഥലനാമോൽപ്പത്തി
മലയാള ഭാഷയിൽ ചെറിയ ഗ്രാമം എന്നർഥം വരുന്ന ചെറു ഊര് എന്ന വാക്കിൽ നിന്നാണ് ചിറ്റൂർ എന്ന സ്ഥലപ്പേർ രൂപപ്പെട്ടതെന്നും, ദത്തൻ എന്ന ബ്രാഹ്മണശ്രേഷ്ഠൻ സ്ഥാപിച്ച അഗ്രഹാരങ്ങൾ സ്ഥിതി ചെയ്യുന്ന സ്ഥലം തത്തമംഗലം ആയി എന്നും പറയപ്പെടുന്നു.

ആദ്യകാല ഭരണസമിതികൾ
1908 -ലാണ് ചിറ്റൂർ തത്തമംഗലം മുനിസിപ്പാലിറ്റി പ്രവർത്തനം ആരംഭിച്ചത്. സാനിറ്ററി ബോർഡായിരുന്നു ഭരണം നടത്തിയത്. 1910 -ൽ കൊച്ചിൻ ഗവണ്മെന്റ് നിയമനിർമ്മാണത്തിലൂടെ ഈ സ്ഥാപനത്തിന്റെ പ്രവർത്തനം ഒരു ടൌൺ കൌൺസിൽ എന്ന നിലയ്ക്ക് രൂപപ്പെടുത്തി. 1947 ഒക്ടോബർ 1 -ന് ചിറ്റൂർ തത്തമംഗലം മുനിസിപ്പാലിറ്റി ഇന്നു കാണുന്ന രൂപത്തിലായി. അമ്പാട്ട് ഈച്ചരമേനോനായിരുന്നു ആദ്യത്തെ ചെയർമാൻ.
അതിരുകൾ
 വടക്ക് : നല്ലേപ്പിള്ളി പഞ്ചായത്ത്
 കിഴക്ക് : പെരുമാട്ടി, പട്ടഞ്ചേരി പഞ്ചായത്തുകൾ
 തെക്ക് : പട്ടഞ്ചേരി പഞ്ചായത്ത്
 പടിഞ്ഞാറ് : പുതുനഗരം, പെരുവെമ്പ് പഞ്ചായത്തുകൾ

ഭൂപ്രകൃതി
പാലക്കാട് ചുരത്തിലാണ് ചിറ്റൂർ തത്തമംഗലം മുനിസിപ്പാലിറ്റി സ്ഥിതി ചെയ്യുന്നത്. കിഴക്കു നിന്നും പടിഞ്ഞാറോട്ട് പൊതുവായ ചരിവോടു കൂടി കിടക്കുന്ന ഈ പ്രദേശത്ത് ചിറ്റൂരിനെയും തത്തമംഗലത്തെയും വേർതിരിച്ചുകൊണ്ട് പേരാർപുഴ പടിഞ്ഞാറോട്ട് ഒഴുകുന്നു. ഈ പുഴ ചിറ്റൂർ ഭാഗത്ത് ശോകനാശിനിപ്പുഴ എന്ന പേരിൽ അറിയപ്പെടുന്നു. പൊതുവേ ഉഷ്ണമേഖലാ കാലാവസ്ഥയാണ് ഈ പ്രദേശത്തനുഭവപ്പെടുന്നത്.

പുറത്തേക്കുള്ള കണ്ണികൾ
 തദ്ദേശസ്വയംഭരണ വകുപ്പ് വെബ്സൈറ്റ്

വർഗ്ഗം:പാലക്കാട് ജില്ലയിലെ നഗരസഭകൾ